Tisztelt Kulcsi Lakosság, Tisztelt Választópolgárok!

 2023. évi beszámolómat egy évvel ezelőtt azzal fejeztem be, hogy ebben az évben önkormányzati választás lesz, ami, mint mindig, befolyásolhatja munkákat, és eredményeinket.

Kormányunk döntése alapján a polgármesteri és képviselői választást az az unió választási rendszerrel összhangban, 2024-ben 4 hónappal előbbre hozva, már júniusban megtörtént a választás. Ez valamilyen szinten elvitte a figyelmünket az önkormányzati feladatokról, de mindez az idei évben elért eredményeinket, azt gondolom, nem befolyásolta.

A kulcsiak a választás során megerősítették elégedettségüket mind irányomba, mind a képviselő testület tagjainak irányában is, hiszen mindössze két ember esetében történt változás.

Itt szeretném megragadni a lehetőséget, hogy megköszönjem bizalmukat a ránk szavazóknak.
Jómagam 2029-ig polgármesterként tovább viszem a település irányítását, a képviselő testületben Deák Ibolya, Tóthné Vass Anita, Oberrecht Tamás, és Posch János is bizalmat kaptak újabb öt évre. A testületbe került új képviselőként Fekete Ágota, és Markovicsné Fejes Gizella, velük kiegészülve kezdtük meg a munkát október elején.

A leköszönő Nagy Anita, és Fekete György képviselőknek, és Halász Tibor külsős meghívott bizottsági tagnak pedig szeretném megköszönni a ciklusban elvégzett sok-sok munkát, és kívánok nekik a “civil” életben sok boldogságot és sikert.

A választási évben a hivatali kollégák, és a választási bizottságok tagjainak munkáját is tisztelettel köszönöm!

Hadd ismertessem az előző időszakban végzett munkámat, elsőként a 2024 évben befejezett, átadott fejlesztéseinket.

Első helyre kívánkozik a nyáron birtokbavett gyönyörű, impozáns általános iskola épülete, és udvara.

Méltán lehetünk rá büszkék, a régi általános iskola felújítása és bővítése rengeteg munkánkba, erőfeszítésbe és anyagi eszközökbe került, de ezzel, hogy 16 tanterem áll rendelkezésre gyermekeink oktatására, úgy vélem, hosszú időre megoldottuk a települést sorvasztó, elavult, korszerűtlen, és főképp helyhiányban megmutatkozó régi iskola problémáját. Emlékezzünk vissza, hogy nemcsak fontosságát tekintve, de a lakosság, és a gyermek létszám növekedése is szükségessé tette számunkra az intézményi rendszer bővítését.

Remélem, hogy a gyermekeket a szülők már nem fogják más települések iskoláiba beíratni, hiszen a kulcsi iskola jelen pillanatban a térség egyik legkorszerűbb, és legfelszereltebb iskolájává vált, így a település lakosságmegtartó ereje is erősödött.

Új, a mai igényeket messzemenően kielégítő és korszerű bölcsődét is építettünk, melyet tavasszal adtunk át és szeptemberben be is költözhetett 26 bölcsődés korú kisgyermek, ezzel segítve szülők, családok megélhetését, munkába történő visszatérését.

Nem feledkezhetünk el az egyéb fejlesztésekről sem: kiépítettük a Kotlán Sándor utcában az ivóvízgerinc vezetéket, a Kulcsi Szociális Intézményben felújítást végeztünk, térköveztünk, a bölcsődében biztosítottuk a kert megtervezését és növényzettel ellátását, melyet lakossági összefogással ültettünk el.

Sok éve húzódott, de végül sikerült megvásárolnia az önkormányzatnak a Hajóállomás mögötti ingatlant, és végre el tudtuk bontani az életveszélyes támfalat, ezzel is biztonságosabbá téve az oda látogatást.

Az óvodában és a polgármesteri hivatalban informatikai fejlesztésekre került sor, és végre sikerült a klimatizáció megoldása is.

Az óvoda és az egészségház parkolójába 10 db napelemes lámpát szereltünk fel, ezzel is növelve a közbiztonságot. Az iskola elé is zebrát és térfigyelő kamerát létesítettünk.

A fejlődés nem áll meg, 2025 évre tervezett fejlesztéseinket is bemutatom.

Ezen fejlesztések forrása a Különleges Gazdasági Övezetben és a TOP\_Plusz kiírásokban elnyert összegek, melyet saját bevételeinkből tudunk kiegészíteni.

Még ebben az évben kiírásra került, de még az eredményhirdetés előtt áll a polgármesteri hivatal energetikai felújításának közbeszerzése. Ebben a projektben a hivatal épületének energetikai korszerűsítésére, valamint a hivatal, a faluház és az óvoda napelemmel történő ellátására fog sor kerülni. Ez a projekt 2025-ben fog elkészülni, kiegészülve a KGÖ forrásból tervezett belső felújítással együtt. Ez energia hatékonyság szempontjából a gazdálkodásunkat segíti, de a 20 éve megépült épület korszerűsítésével a hivatali dolgozók is komfortosabban végezhetik majd munkájukat, és fogadhatják a kellemes környezetben a lakossági ügyfeleket.

 A Kulcs-Rácalmás közti kerékpárút megépítésére kapott pályázati forrás, és az előzetesen indikatív ajánlatban kapott költségek nagymértékű különbözete miatt műszaki egyeztetésekre volt szükség, ezért ez a projekt kicsit elhúzódott. Az egyeztetéseket követően az összegek jobban közelítenek egymáshoz, így a már módosított tervvel és költségvetéssel a projekt kiírásra kerülhet. Reméljük, hogy mind a kulcsi, mind rácalmási lakóknak még 2025 év végén lehetősége lesz birtokba venni ezt a biztonságot jelentő kerékpárutat.

A Temető utcában található Büszkeségpontunkon egy Emlékhelyet létesítettünk, ahová a képviselő testület döntései alapján kerülnek majd Kulcs olyan személyiségei, akik a legtöbbet tették a településért. Elsőként Dr. Oberrecht Kornél Díszpolgárunk szobrát helyeztük el a parkban, de bízom benne, hogy az emlékhely minden évben egy-egy arra érdemes ember szobrával fog bővülni.

2024-ben két részletben a Fejér Vármegyei Önkormányzat Közgyűlésétől a benyújtott pályázatunk alapján 700 millió Ft támogatásban részesültünk működési kiadásaink és fejlesztési terveink fedezetére.

A képviselő testületünk egyhangúan úgy döntött, hogy ebből az összegből több irányban, és több feladat elvégzését indítjuk be, egyszerre tervezési feladatként, és akár több ütemű kivitelezési feladatként is.

Céljaink, melyeknek már meg is kezdtük az előkészítését:

* Folytatni kívánjuk az ivóvíz rendszer kiépítését
* a Kulcsi Szociális Intézmény fűtés korszerűsítése, épületenergetikájának a fejlesztése, iroda helység kialakítása
* Az évekkel ezelőtt elkezdett biomassza erőmű épületének rendeltetés mód váltását és újratervezését végezzük el, mert az épületből és az udvarából a település fenntartás intézményét kívánjuk kialakítani.
* Egy, a lakossági igényeknek, és a mai kornak megfelelő civil ház építését tervezzük az önkormányzati tulajdonú orvosi rendelő mögötti területen. Ebben az évben ennek a tervét kívánjuk elkészíteni.
* Sport és rekreációs területünk fejlesztése is szükségszerű. Itt első körben az egész terület bekerítését tűztük ki célul, valamint a meglévő műfüves pályát új hálóval és palánkkal látjuk el. Egy wc, és öltöző konténer is szükséges a játszótér környékén.
* A település központjában a Rákóczi utcai S kanyar területén a református templomnál az esővíz elvezetését részben csővezetékkel, részben betonárok elemekkel megcsináltatjuk.
A 6-os főútig a Nyár utcától járdát építünk, és a sportpályán lévő játszótér előtt párhuzamos parkolót létesítünk, valamint a Bem utcában is burkolt parkolóhelyet létesítünk.
* A 6-os főút és Rákóczi utcai kereszteződésében a főút mindkét oldalra a belterületen található buszvárókkal egységes, fedett buszvárókat terveztetünk és építünk.
* A településen négy helyen – Kossuth Lajos út Rákóczi utca kereszteződésében, Sőtér sétány és a Kossuth Lajos út kereszteződésénél, Rákóczi utcában a sport pályánál, és az orvosi rendelőnél terveztetünk gyalogátkelőhelyeket.
* A közvilágítás vonatkozásában a napokban az EON nal megegyeztünk a közvilágítási szálkiépítési munkáiban. Ez várhatóan a tavaszig elkészül, és amíg hiányzó 108 db világító testet ezt követően felszereltetjük.
* A Rákóczi utcában, az Egészségház előtt az út mindkét oldalán fedett buszvárók kerülnek kialakításra, és a meglévő buszkorforgó felszámolását követően egy díszparkot hozunk ott létre.
* A támogatásból a polgármesteri hivatal részére irattár kerül kialakításra a Faluház emeletén, és mind a hivatal, mind a faluház riasztórendszere megújul.
* A településrend vonatkozásában a közterületfelügyelő munkakörét kibővítjük mezőőri feladatellátással, illetve lehetőséget biztosítunk arra, hogy a települési kamera rendszereket is láthassa, és ezzel kapcsolatosan az intézkedéseket megtehesse.
* Az utcanévtáblákat egységesítjük, a hiányzó táblákat pótoljuk. A közlekedési táblákat és az útburkolati jeleket felülvizsgáltatjuk.
* A közvilágítás bővítését befejezzük.

Az ezekhez a feladatokhoz kapcsolódó munkálatokat elkezdtük: a tervezési feladatokat novemberben megversenyeztettük, döntöttünk és megrendeltük a munkálatokat a nyertes vállalkozóktól.

A megnövekedett igényeknek megfelelően igyekszünk  a külterületi útjainkat egy úthálózatfejlesztési koncepcióterv alapján forrás keresést követően szilárd burkolatúvá tenni, illetve azokat rendszeresen karban tartani.

Láthatóan nagyon sokat terveztünk, tervezünk elvégezni a következő évben is, soknak tűnik és valóban sok is!

De tennünk kell a dolgunkat, én az előző évekhez hasonlóan tenni is fogom, és minden erőmmel azon leszek, hogy ezt a tengernyi feladatot elvégezzem, és az elkészülő létesítményeket a településem javára át is adhassam.

Ehhez kívánok a kulcsi emberektől bizalmat, együttműködést és türelmet.
Képviselő társaimnak, a hivatali és intézményi kollégáinknak jó munkát, erőt, és egészséget kívánok!

Jobb Gyula polgármester

Kulcs, 2024. december 12.